钦定古今图书集成/明伦汇编/官常典/第068卷 > 长沙悼王瑾
## 钦定古今图书集成/明伦汇编/官常典/第068卷 > 长沙悼王瑾

按《宋书长沙景王传》，景王道怜子成王义欣，义欣子
悼王瑾，字彦喻，官至太子屯骑校尉，三十年为元凶
所杀，世祖即位，追赠散骑常侍。子粲早夭，粲弟纂，字
元绩嗣，官至步兵校尉，顺帝昇明二年薨，会齐受禅，
国除。瑾弟祗，字彦期，大明中为中书郎，太宰江夏王
义恭领中书监，服亲不得相临，表求解职。世祖诏曰：
“昔二王两谢，俱至崇礼。自今三台五省，悉同此例。”太
宗初，为南兖州刺史、都官尚书，谋应晋安王子勋为
逆，伏诛。祗弟楷，秘书郎，为元凶所杀，追赠通直郎。楷
弟瞻，晋安太守，与子勋同逆，伏诛。瞻弟韫，字彦文，步
兵校尉、宣城太守。子勋为乱，大众屯据鹊尾，攻逼宣
城。于时四方牧守，莫不同逆，唯韫弃“郡赴朝廷。”太宗
嘉其诚，以为黄门郎、太子中庶子、侍中，加荆湘州南
兖州刺史、吴兴太守、侍中，领左军将军。又改领骁骑
将军、抚军将军、雍州刺史，侍中，领右卫将军。改领左
卫将军、散骑常侍、中领军。昇明二年，谋反伏诛。韫人
才凡鄙，以有宣城之勋，特为太宗所宠。在湘州及雍
州，使善画者图其出行卤簿羽仪，常自披翫。常以此
图示征西将军蔡兴宗，兴宗戏之，阳若不解。画者指
韫形像问曰：“此何人而在轝上？”韫曰：“此正是我。”其庸
鄙如此。韫弟弼，武昌太守，亦与子勋同逆，伏诛。弟鉴，
员外散骑侍郎，早卒。鉴弟勰，字彦龢，侍中、吴兴太守，
后废帝元徽元年卒。勰弟颢，字彦明，侍中、左卫将军、
冠军将军、吴兴太守。未拜，元徽四年卒，追赠右将军。
颢弟述，东阳太守，黄门郎，与从弟秉同逆，事败走白
山，追禽伏诛。